《希文堂为罗宗文题》
元代·周巽

城南罗隐君，简默重高谊。仰希文正公，敦族轻市利。

德著麦舟诗，恩垂义田记。严亲八十馀，綵服日娱戏。

棣萼映春辉，友于自伦至。晚岁阅金经，颇悟仙丹秘。

游神慕松乔，脱略弃尘事。昔见双珠明，今留一株桂。

玉树照西园，芝兰杂芳蕙。悠悠白云飞，馥馥金粟坠。

聿瞻希文堂，令人发深喟。

作者简介：吉安人，字巽亨，号巽泉。尝参预平定道、贺二县瑶人起事，授永明簿。有《性情集》。